47 Capillus

Aliquando signat cogitacionem, aliquando diuiciarum seu peccatorum abundanciam.

De primo, secundum Philosophum, capilli generantur ex quodam fumo precedente a corde et secundum colorem fumi colorantur capilli. Sicut est de cogitacionibus, quia ex turpi corde procedunt turpes cogitaciones.

¶ In huius figura dixit Salomon de Adonia, 3 Reg. 1[:52]: *Si fuerit vir bonus, non cadet ne unus quidem capillus ejus in terram*, id est, cogitacio eius non cadet super rem terrenam. In figura legitur Leu. 13[:10] quod sacerdos legis per subtilitatem capillorum debuit iudicare de lepra, sic modo per subtilitatem cogitacionum debet cognasci qualitas peccati. Can. 4[1]: *Capilli tui sicut greges caprarum.* Nam sicut in grege caprarum est fetor, sic in cogitacionibus immundis ac quia Christus tales cogitaciones non habuit. Ideo capilli eius describuntur albi sicut lana, apud Dan. 7[:9] et Apo. 1[:14]. Si ergo voluerimus habere cogitaciones mundas, fauemus eas cum amaritudine penitencie. Sicut mulieres faciunt lixiuam pungentem ex cineribus ad mundandum pannos, sic fecit Magdalena, Luc. 12[:7], vestri capillionis *numerati sunt*. Hec autem cogitaciones munde debent esse maxime in ministris Christi. Vnde et in Leuitico [14:9] dicitur quod Leuite deberent habere pilos rasos, id est, immundas cogitaciones /fol. 15rb/ abscisas, quasi sine dolore lesionis. Sicut exponit Gregorius 5, *Moralium,* super illud Job 4[:15]: *Inhorruerunt pili*.

Secundo, capillus nascitur de humore superfluo, Jer. 7[:29]: *Tonde capillum tuum, et projice, et assume planctum* capilli; pluries auidius crescunt, sic diuicie distribute ad honorem Dei. Ac quia Absolon nimios habens capillos, rarissime eos tondebat, periit, 2 Reg. 18[:9], per illos. Set Ioseph [Gen.] 41[:14] antequam compareret coram rege fuit accensus. Ideo certe rei acceptus et super terram prefactus, sic erit de nobis spiritualiter.

¶ Dicit Beda, qui abundat capillis ut communiter habet caput immundum, sic habundans diuiciis habet mentem immundam. Propter hoc viri ecclesiastici capillos tondent. Secundum Ysidorum, quando radiuntur capilli in iuba eque ipsa redditur castior, 4, *Ethimologiarum*. Sic abscisa quandoque abundancia diuiciarum castius viuitur. In eius figura, Leu. 13[:40]: *Vir, de cuius [capite] capilli fluunt, caluus et mundus est.* Sepe immunis est a multis viciis quibus implicantur diuites. Vulgariter dicitur, quando capilli cadunt ab homine quod ipse diligitur, set nescit sic quando temporalia virtuose desunt, diligitur a Deo. Et capilli quidam, si ordinate componantur, conferunt ad decorem set inordinati impediunt visum et impediunt pugnantes.